SKRIFTLIG FORESPØRGSEL E-3027/01

af Daniel Varela Suanzes-Carpegna (PPE-DE) til Kommissionen

(30. oktober 2001)

Om: Oplysninger om det indeværende mejeriår 2001-2002

1. Kan Kommissionen orientere om de oplysninger, som medlemsstaterne har indsendt om de registrerede leveringer af mælk og prognoserne frem til udløbet af det indeværende mejeriår (2001-2002) med angivelse af eventuelle overskridelser af referencemængderne for de enkelte lande?

2. Hvad er Kommissionens prognoser med hensyn til omfanget af traditionelle interventionsprodukter (skummetmælkspulver og smør) for 2002?

3. Hvor store bevillinger skønnes der for dette kapitel? På grundlag af hvilke priser pr. enhed er disse bevillinger blevet fastsat?

4. Påtænker Kommissionen at træffe supplerende foranstaltninger, hvis der viser sig at være tale om en væsentlig produktionsforøgelse i løbet af 2002? Hvilke oplysninger ligger den inde med på dette område?

Svar afgivet på Kommissionens vegne af Franz Fischler

(18. december 2001)

1. Kommissionen understreger, at medlemsstaterne skal meddele Kommissionen de officielle oplysninger vedrørende kvoterne inden 1. sptember hvert år efter udløbet af referenceperioden.(1) Af denne grund har man ikke oplysningerne vedrørende leveringerne for kvoteåret 2001/2002, som begyndte 1. april 2001, og som slutter 31. marts 2002, før den 1. september 2002.

I praksis meddeler medlemsstaterne frivilligt Kommissionen prognoserne for leveringerne til industrien. En tabel med disse oplysninger, som endvidere giver en oversigt over situationen midt i november, sendes direkte til det ærede medlem og til Parlamentets generalsekretariat.

Kommissionen mener imidlertid, at det er for tidligt at drage konklusioner. For øjeblikket omfatter disse skøn perioden april til. august. Derfor vedrører de oplysninger om leveringerne, Kommissionen råder over på nuværende tidspunkt, under halvdelen af mejeriåret 2001/2002, som først afsluttes den 31. marts 2002, og der er derfor ikke mulighed for at foretage et pålideligt skøn, der omfatter hele året.

2. På grundlag af de seneste skøn fra Eurostat, medlemsstaternes meddelelser og meddelelserne fra industrien inden vedtagelsen af ændringsskrivelsen til 2002-budgettet skønner Kommissionen, at 25 000 tons smør vil blive opkøbt til intervention i budgetåret sammen med 13 000 tons skummetmælkspulver. I slutningen af budgetåret i midten af oktober 2002 forventes det offentlige lager af smør at være på 32 000 tons og af skummetmælkspulver på 13 000 tons.

3. Til de offentlige lagre af smør forventes de samlede omkostninger at være på 8 mio. EUR (til teknisk optagelse, oplagring, udlagring og finansielle omkostninger). Da størstedelen af salget forventes at være til det indre marked til den fulde interventionspris, forventes der ingen. Med hensyn til skummetmælkspulver er interventionsomkostningerne i 2002 lavere nedskrivning end 1 mio. EUR. For øjeblikket er der ingen offentlige lagre af skummetmælkspulver og interventionen åbner 1. marts 2002. For 2002-budgetåret skønnes det, at bevillingerne til mælk- og mælkeproduktkapitlet er på 1 912 mio. EUR. Dette omfatter eksportrestitutioner, intervention (offentlig og privat) samt interne støtteforanstaltninger.

4. Risikoen for en mærkbar produktionsstigning er begrænset på grund af kvoteordningen og tillægsafgiften, der har en afskrækkende virkning. Skulle dette blive tilfældet må man dog ikke glemme, at afgiften gør det muligt at finansiere interventionsforanstaltninger, der gør det muligt at absorbere den supplerende mælkeproduktion.

(1) Artikel 8 i Kommissionens forordning (EØF) nr. 536/93 af 9. marts 1993 om gennemførelsesbestemmelserne for tillægsafgiften på mælk- og mejeriprodukter, EFT L 57 af 10.3.1993.